Rata anuală a inflaţiei în luna aprilie 2024 comparativ cu luna aprilie 2023 a fost 5,9%, arată datele Institutului Național de Statistică. Aceasta fusese în martie de 6,6%.
Rata anuală a inflaţiei în perioada aprilie 2024 – aprilie 2023 a scăzut la 5,9%, cele mai mari majorări fiind înregistrate la capitolul serviciilor, 10,05%. În perioada menţionată, preţurilor mărfurilor nealimentare au crescut cu 7,17%, iar cele ale mărfurilor alimentare au crescut cu 2,07%. Raportat la luna anterioară, în aprilie 2024, preţurilor bunurilor de consum au cunoscut o creştere de 0,08%. Rata inflaţiei de la începutul anului (aprilie 2024 comparativ cu decembrie 2023) a fost de 2,4%.
Cea mai mare creştere de preţuri din ultimele 12 luni s-au înregistrat la serviciile poştale, care s-au scumpit cu 26,25%. Alte creşteri însemnate de preţuri în această categorie s-au înregistrat la serviciile de apă canalizare, salubritate (16,49%) şi la serviciile medicale (13,67%). Dintre produsele alimentare, cele mai mari creşteri au fost consemnate la conservele din fructe (10,78%), la carnea de bovine (9,25%), şi peștele proaspăt (7,82%). La băuturi, prețul berii s-a majorat în ultimul an cu 8,97%, iar cel al vinului cu 8,39%.
În privinţa mărfurilor nealimentare, detergenții rămân în continuare produsul cu cele mai mari scumpiri (25,64%), urmați de medicamente (23,86%).
În perioada aprilie 2024 – aprilie 2023, cea mai mare scădere de preţuri a fost înregistrată la făină (-30,34%). Prețurile energiei electrice s-au redus cu 3,08% în același interval.
Aprilie 2024 față de martie 2024
Preţurile de consum în luna aprilie 2024 comparativ cu luna anterioară au crescut cu 0,08%. În intervalul comparat, preţurile mărfurilor alimentare s-au majorat cu 0,37%, iar preţurile serviciilor cu 0,63%. Preţurile mărfurilor nealimentare au cunoscut o scădere de 0,35%. Cele mai mari creşteri lunare s-au înregistrat la transportul aerian (10,79%), din categoria serviciilor. În categoria mărfurilor alimentare, cele mai mari creșteri au fost la margarină (4,27%) și cartofi (2,49%). În cazul mărfurilor nealimentare, energia termică şi-a majorat tarifele cu 4,20%, iar tutunul şi ţigările cu 2,28%. La polul opus, cele mai importante scăderi comparativ cu luna martie s-au consemnat la gaze (-10,79%) și energie electrică (-4,15%).
INS precizează că în calculul inflaţiei pentru energie electrică şi gaze s-au luat în considerare prevederile O.U.G. nr. 27/2022 privind măsurile aplicabile clienţilor finali din piaţa de energie şi gaze naturale, cu modificările şi completările ulterioare.
BNR: Rata anuală a inflației va continua să descrească, dar într-un ritm mult încetinit față de 2023
În ședința de politică monetară de ieri, Banca Națională a României (BNR) a decis menținearea dobânzii de politică monetară la 7%.
Banca centrală își explică decizia de a menține dobânda spunând că rata a inflației a continuat să scadă în primul trimestru, dar mai lent decât în trimestrele anterioare, iar decelerarea s-a datorat și unor efecte de bază și plafonării impuse de stat. În schimb, au avut efecte contrare măsurile fiscale intrate în vigoare la începutul anului și majorările salariale care au fost transferate parțial în prețuri.
Astfel, BNR estimează că rata anuală a inflației va continua să descrească, dar într-un ritm mult încetinit față de 2023 și pe o traiectorie ceva mai ridicată pe termen scurt decât cea estimată anterior.
Potrivit BNR, cele mai recente date și analize indică o creștere semnificativă a economiei în prima parte a anului 2024 în raport cu trimestrul IV 2023, dar cu o scădere a dinamicii anuale a PIB. Totuși, în ultimul trimestru din 2024, activitatea economică s-a comprimat cu 0,5 la sută față de trimestrul precedent.
Știre în curs de actualizare